Kuva: Tässä viedään Turun epäiltyä puukottajaa – tämä kaikki tapahtumista tiedetään nyt

Kaksi kuoli ja kahdeksan loukkaantui Turussa perjantaina tapahtuneessa puukotustapauksessa. Myös jalkaan ammuttu epäilty on sairaalahoidossa.

Tapahtumat

Turun keskustassa tapahtui perjantaina kello 16 jälkeen puukotusten sarja. Puukotuksista epäilty aloitti veritekojen sarjan Turun Kauppatorilla kello 16.02.

Epäilty puukotti Kauppatorilla ainakin kahta henkilöä, ja jatkoi Kauppiaskatua Puutorin suuntaan.

Poliisi vahvisti tiedotustilaisuudessa, että torilla olleet sivulliset tulivat suojelemaan ihmisiä ja ajoivat epäiltyä takaa.

Tässä on Turun puukotuksesta epäilty mies ambulanssin kyydissä hetki hyökkäyksen jälkeen.­

Lue täältä silminnäkijöiden kertomuksiin perustuva juttu epäillyn liikkeistä.

Alla oleva kartta-animaatio näyttää, kuinka epäilty liikkui Turun keskustassa:

Poliisi taltutti epäillyn kello 16.05 Brahenkadulla.

Poliisi pysäytti epäillyn ampumalla yhden laukauksen epäillyn reiteen. Poliisit ottivat haltuunsa epäillyn käyttäneen teräaseen.

Video poliisin tekemästä kiinniotosta. IS ei ole saanut virallista tietoa videon tapahtumista.

Poliisi pyysi ihmisiä poistumaan Turun keskustasta ja välttämään siellä liikkumista.

Silminnäköijöiden havaintoihin perustuva kartta Turun hyökkääjän reitistä.­

Uhrit

Kaikkiaan epäilty puukotti kymmentä ihmistä, joista kaksi on kuollut.

Turun yliopistollisen keskussairaalan edustaja kertoi kello 19 alkaneessa tiedotustilaisuudessa, että uhreista kolme on tehohoidossa. Myös muut uhrit oli toimitettu sairaalahoitoon.

Sairaalan mukaan kaikki uhrit ovat aikuisia.

Epäilty

Poliisilla on tässä vaiheessa yksi pääepäilty. Poliisi kertoi lauantaina aamuyöllä saaneensa lisätietoa epäillyn henkilöllisyydestä. Poliisin mukaan epäilty on nuorehko, ulkomaalaistaustainen mies.

Epäiltyä puukottajaa ei ole vielä kuultu hänen terveydentilansa takia. Teon motiivista ei ole vielä selvyyttä, eikä terroriteon mahdollisuutta voida poliisin mukaan sulkea pois.

Tutkinnanjohtaja, rikosylikomisario Markus Laine RKP:stä kertoi Ylelle, että uhrit vaikuttavat olleen satunnaisia vastaantulijoita, joilla ei ole yhteyttä tekijään.

Ministeri Paula Risikko kertoi tiedotustilaisuudessa, että suojelupoliisi tarkistaa, onko epäiltyä heidän rekisterissään, tai onko epäilty mahdollisesti maahanmuuttoviraston tiedossa.

Poliisi on kertonut ottaneensa kiinni muitakin ihmisiä, joiden osuutta tapahtumiin selvitetään. Keskusrikospoliisin ylikomisario Markus Laine kertoi puolen yön jälkeen, että kiinniotettuja oli tarkoitus kuulla yön aikana.

– Heidän roolinsa on selvittelyn alla, että onko heillä osuutta tähän tekoon vai ovatko he vain olleet tekemisissä tämän henkilön (epäillyn puukottajan) kanssa, Laine sanoi Ylelle.

Ylen mukaan poliisi vahvistaa, että sillä on ollut useita operaatioita Suomen alueella tapaukseen liittyen. Poliisi on tehnyt myös kansainvälistä yhteistyötä muun muassa Europolin kanssa.

Tutkinta

Tapauksen tutkinta on siirretty keskusrikospoliisille. Keskusrikospoliisi aikoo tiedottaa lisää tapahtuneesta lauantaina kello 14.

Poliisi pyysi perjantai-iltana havaintoja valkoisesta Fiat Ducatosta, mutta kertoi hieman myöhemmin, että auto on poliisin hallussa.

Poliisi pyytää lisätietoa tapahtumista vihjenumeroihin 0503499187 ja 0503268089.

Poliisi purkaa lukuisia valvontakameranauhoja ja pyrkii selvittämään tapahtumien etenemistä eri keinoin.

– Kaiken keskiössä on nyt tekijän henkilöllisyyden selvittäminen, poliisiylijohtaja Seppo Kolehmainen sanoi tiedotustilaisuudessa.

Poliisi ei tiedotustilaisuudessa vielä osannut ottaa kantaa, onko tapauksessa kyse terrorismista.

Poliisiylijohtajan määräyksestä poliisien valmiutta on lisätty koko Suomessa. Valmiutta on nostettu myös Turun ja Helsingin satamissa sekä Helsinki-Vantaan lentokentällä.

Valtionjohdon reaktiot

Pääministeri Juha Sipilä kertoi Twitterissä, että hallitus järjestää vielä perjantaina neuvottelun.

Tasavallan presidentti Sauli Niinistö julkaisi lausunnon tapahtuneesta ennen iltayhdeksää.

– Turun iskut ovat järkyttävä ja raukkamainen teko, Niinistö sanoi.

Niinistö tapasi Risikon Turussa poliisiasemalla järjestetyn tiedotustilaisuuden jälkeen.

Myös useiden muiden maiden johtajat ovat esittäneet suruvalittelunsa Suomelle tapahtuneen vuoksi.

Kriisiapu

Turun kaupunki on avannut kriisipäivystysnumeron, johon ihmiset voivat soittaa ja saada apua. Kriisinumerot ovat 02 262 6003, 040 638 3659 ja 040 638 3657.

Päivystyksen kriisikeskus on avoinna perjantain ja lauantain välisen yön sekä koko lauantain.

Välitöntä kriisiapua tarvitseville on perustettu kriisikeskus Turun alueen yhteispäivystykseen, T-sairaalaan (Savitehtaankatu 1). Käynti Hämeenkadun puoleisesta pääovesta.

Juttua päivitetty 19.8.2017 kello 3.39: päivitetty juttua tuoreilla tiedoilla.